Nog geen uitslag ná Puk sterfNicola Badenhorst (Foto: Facebook) Die Noordwes-Universiteit het Maandag in ŉ verklaring bevestig daar is nog geen sekerheid dat ŉ student, Nicola Badenhorst, wel aan breinvliesontsteking oorlede is nie. Maroela Media het vroeër berig Badenhorst is Sondagoggend oorlede. Prof. Fika Janse van Rensburg, rektor, het in ŉ verklaring gesê sy het Saterdagmiddag siek geraak. “Ons kampus-gesondheidsorgsentrum, onder leiding van die kampusdokter, was onmiddellik betrokke. Sy is in die hospitaal opgeneem, maar is vroeg Sondagoggend oorlede.” Badenhorst was in Vergeet-My-Nie-dameskoshuis. “Ons het volle begrip dat mense bekommerd en onrustig is ná die afsterwe, aangesien van die simptome wat sy gehad het, soortgelyk is aan dié van meningitis,” het die universiteit in die verklaring gesê. “Daar is nog geen sekerheid dat sy wel dié siekte onder lede gehad het nie. Dit sal eers bevestig word sodra die uitslae van mediese toetse ontvang is. Ons wys ook daarop dat meningitis ŉ oordraagbare siekte is en dat nog geen ander bevestigde gevalle van meningitis in Potchefstroom aangemeld is nie.” Dr Emile Kotzé van die Gesondheidsorgsentrum het gesê te veel ander siektes het ook dieselfde simptome as meningitis en daarom moet mense versigtig wees om sonder meer aan te neem dat dit meningitis was. Die Potchefstroom-kampus van die universiteit het reeds meer as 1 000 studente aan die begin ingeënt en ŉ verdere 600 inentings is reeds bestel wat van Dinsdag beskikbaar sal wees. Janse van Rensburg doen ook ŉ beroep op die studentegemeenskap om tydens hierdie moeilike omstandighede kalm te bly. “Die universiteitsgemeenskap sal op hoogte gehou word van enige verwikkelinge,” lui die verklaring.